**George Ezra Barnett** (sündinud 7. juunil 1993) on inglise laulja, laulukirjutaja ja muusik.

Pärast singlite "Did You Hear the Rain?" (oktoober 2013) ja "Cassy O'" (märts 2014) avaldamist saavutas George Ezra laialdase tunnustuse lauluga "Budapest", mis tõusis esikohahitiks mitmes riigis. Tema debüütalbum "Wanted on Voyage" (juuni 2014) jõudis esikohale Suurbritannias ja esikümnesse veel seitsmes riigis. 2014. aastal oli see album Suurbritannia plaadimüügi edetabelites läbimüügi poolest kolmandal kohal.

Varajane elu
------------

George Ezra Barnett sündis 7. juunil 1993 Hertfordis Hertfordshire'is. Tema vanemad on õpetajad. Ta käis Bengeo algkoolis ja seejärel Simon Balle koolis. 2011. aastal kolis ta Bristolisse ja asus õppima Briti ja Iiri nüüdismuusika instituuti (inglise keeles *British and Irish Modern Music Institute*). Ka tema noorem vend Ethan Barnett on laulja ja laulukirjutaja, esinejanimega Ten Tonnes.

Muusikaline stiil
-----------------

Ezra oli esialgu vaimustatud Bob Dylanist. See huvi pani Ezra välja otsima ka Bob Dylani eeskujusid, s.o varasemaid Ameerika folk- ja bluusimuusika artiste, ning ta avastas enda jaoks folkmuusik Woody Guthrie ning bluusi laulnud Lead Belly ja Howlin' Wolfi. Mõlemad bluusimuusikud on tuntud sügava ja tugeva hääle poolest. Ezra sõnul proovis ta kord pärast Lead Belly kuulamist, kas tema ise suudab sama jõulise ja sügava häälega (*big voice*) laulda, ning selgus, et suudab küll.

Muusikaline karjäär
-------------------

### 2013–2016. "Wanted on Voyage" ja turneed

2013. aasta juunis mängis Ezra Glastonbury festivalil uusi muusikuid tutvustaval BBC laval. 2013. aasta oktoobris avaldas ta debüüt-EP "Did You Hear the Rain?". 2013. aasta lõpus said tema lood "Did you hear the rain?" ja "Budapest" eetriaega raadios BBC Radio 1. Ta osales MTV saates "Brand New for 2014" (eesti keeles 'uued tulijad 2014. aastal'), Vevo saates "DSCVR Ones to Watch 2014" ('DSCVR, mida vaadata aastal 2014') ja oli iTunesi 2014. aasta uute artistide listis. BBC edetabelis "Sound of ..." ('... aasta heli'), mida koostavad kriitikud ja muusikatööstuse esindajad, jõudis Ezra 2014. aastal teiste uute andekate muusikute hulgas viiendale kohale.

Laul "Budapest" tõusis Itaalias kuuendaks ja teenis välja FIMI (Federazione Industria Musicale Italiana) plaatinaplaadi. Ezra on olnud Lianne La Havasi, Bastille', Sam Smithi ja Tom Odelli soojendusesineja. Märtsis 2014 avaldas ta "Cassy O'", oma järgmise EP.

"Budapest" ilmus Suurbritannias 13. juunil 2014, sellele järgnes 30. juunil Ezra debüütalbum "Wanted on Voyage"*.* Juba järgmisel nädalal tõusis see Suurbritannia albumite edetabelis kolmandaks. Album jõudis edetabelitesse ka Austraalias, Austrias, Belgias, Taanis, Saksamaal, Iirimaal, Hollandis ja Uus-Meremaal. 5. oktoobril, 14 nädalat pärast albumi ilmumist, tõusis "Wanted on Voyage" Suurbritannias esikohalooks. 2014. aasta detsembriks oli albumit müüdud 678 156 eksemplari ning 2015. aasta jaanuaris selgus, et 2014. aasta plaadimüügi edetabelis oli tema album Ed Sheerani "X-i" ja Sam Smithi "In the Lonely Houri" järel kolmandal kohal. 4. jaanuaril 2015 tõusis album Suurbritannia edetabelis esikohale.

Ezra esineb O2 Academy Glasgow'l 2015. aastal
10. augustil 2014 oli Ezra Robert Planti soojendusesineja Glastonbury Abbey Extravaganzal. 2014. aasta oktoobris avaldas Ezra laulu "Listen to the Man" muusikavideo, milles esines ka Ian McKellen. 2015. aasta Brit Awardsil ('Briti auhinnad') nomineeriti Ezra neljas kategoorias: parim Briti album, parim Briti meesartist, parim Briti singel ja Briti debüütartist.

2015. aasta alguses oli Ezra Põhja-Ameerikas toimunud Sam Smithi turneel "In the Lonely Hour" 16 kontserdi soojendusesineja. Ta on tuuritanud ka koos iiri muusiku Hozieriga.

Enne kui Ezra kuulsaks sai, mõtles ta lihtsalt niisama välja sõna *petan* ('äge, *cool*' või mõni muu tähendus, mis sõna kasutajale meeldib, hääldub nagu *pay-tan*). Ezra kasutab *petan*'i Twitteris ja tuuridel, samuti hakkas ta müüma seda sõna reklaamivat fännikaupa. Bostonis antud intervjuus (märts 2015) tunnistas ta, et *petan* on tähenduseta sõnalooming: "See on sõna, mille ma enda ja sõprade jaoks välja mõtlesin. See võib tähendada head või halba või mida iganes, see on lihtsalt üks sõna... me olime 18, me olime parajad tohmanid – aga see sõna on imelikul kombel senini alles."

28. märtsil 2015 oli Ezra telesaate "Saturday Night Live" muusikakülaline. 13. aprillil esines ta lauluga "Budapest" telesaates "The Late Late Show with James Corden".

31. juulil 2015 esines Ezra Montréalis Osheaga festivalil. 11. novembril 2015 esines ta lauluga "Blame It on Me" telesaates "The Late Show with Stephen Colbert".

### 2017–2018. "Staying at Tamara's"

2017. aastal tutvustas Ezra Suurbritannia ja Iirimaa turneel uue plaadi materjali. "Don't Matter Now", albumi "Staying at Tamara's" esilugu, ilmus 16. juunil. "Paradise" ilmus albumi teise loona 19. jaanuaril 2018, mõni päev hiljem avaldati see ka muusikavideona. "Staying at Tamara's" ilmus 23. märtsil 2018.

12. veebruaril 2018 anti eetrisse esimene osa taskuhäälingusaatest "George Ezra & Friends". See on 45-minutiline saade, milles Ezra vestleb teiste artistidega. Esimese saate külaline oli Ed Sheeran, teise saate oma Rag'n'Bone Man.

Diskograafia
------------

* "Wanted on Voyage" (2014)
* "Staying at Tamara's" (2018)
* "Gold Rush Kid" (2022)

Viited
------

1. ↑  Mansfield, Brian (14. september 2014). "On the Verge: George Ezra arrives by way of 'Budapest'". *USA Today*. Vaadatud 07.01.2019.
2. ↑  "George Ezra at Glastonbury 2013". *BBC Music*. Vaadatud 07.01.2019.
3. ↑  Abidakun, Simi (13. veebruar 2014). "Interview: George Ezra – On Dylan And The Future". *thank folk for that*. Originaali arhiivikoopia seisuga 31.07.2017. Vaadatud 07.01.2019.

Välislingid
-----------

* 2015 MTV Video Music Awards Nominees Revealed: Taylor Swift, Kendrick Lamar, Ed Sheeran & More
* George Ezra veebisaade "George Ezra & Friends"